Lørdag den 23. oktober 2021 er ikke bare en helt almindelig dag for langt de fleste kommunalpolitikere i Nordjylland. Det er nemlig dagen, hvor valgplakaterne må hænges op, og valgkampen forud for kommunalvalget 16. november for alvor er skudt i gang. Ét af de partier, der har set frem til denne dag, er Nye Borgerlige. Efter kun at have været med til et kommunalvalg tidligere, så er ambitionerne for det kommende valg store. Lars Erling Sørensen stiller op som spidskandidat for Nye Borgerlige i Brønderslev Kommune. Formand forventer fremgang I dagens anledning er der kommet hjælp langvejs fra. Nye Borgerliges partiformand Pernille Vermund er kommet til Nordjylland for at hjælpe til. - Alt kan ske, det er svært at være et nyt parti, når det er kommunalvalg og regionsrådsvalg, siger formand for Nye Borgerlige Pernille Vermund. Nye Borgerlige har eksisteret i seks år. Det er partiets andet kommunalvalg. Denne gang har de 60 kandidater opstillet til byråd og regionsråd i Nordjylland. Ved sidste kommunalvalg fik partiet 1 mandat på landsplan. I år er ambitionen at få 10. - Sidste gang vi var opstillet til kommunal og regionsrådsvalg, der var vi jo nyligt opstillingsberettet, der havde ikke været folketingsvalg. Nu sidder vi i Folketinget med fire mandater, og vi har også nogle meningsmålinger, der ser gode ud. Så mon ikke det nok skal blive til mere, siger Pernille Vermund. Spidskandidat sikker på blå sejr I Brønderslev Kommune stiller fire nye kandidater op for partiet, og spidskandidaten er optimistisk. - Vi gør, hvad vi kan, og så må vi se. Kommer vi ind med et mandat, eller kommer vi ind med to, så er det fint – og kommer vi ind med tre, så er vi jo ovenud lykkelige, siger Lars Erling Sørensen. Det er første gang, han engagerer sig i politik. - Det er jo ikke et nordjysk drømmescenarie at komme op og hænge i enhver lygtepæl, men det gør man jo op med sig selv fra starten af, når man vælger at gå ind i politik, siger Lars Erling Sørensen. Men selvom det er hans første valg, så er han ikke i tvivl om, hvad der kommer til at ske den 16. november. - Vi får et blåt flertal, så vi lynhurtigt kan lave en mandatfordeling, så vi får en blå borgmester, slutter han.

Referat:
Lørdag klokken 12 blev det tilladt at hænge valgplakater op i hele landet, blandt andet for Nye Borgerliges spidskandidat Lars Erling Sørensen.